b'\n_START_ARTICLE_\nGiovanni Battista Pergolesi\n_START_SECTION_\nBiografija\n_START_PARAGRAPH_\nD\xc5\xbeovanis Batista Pergolezis gim\xc4\x97 1710\xc2\xa0m. sausio 4 d. D\xc5\xbeezyje (Jesi), Umbrijoje. Jis buvo vadinamas pravarde pagal gimtojo miesto vard\xc4\x85 ir pagal gimin\xc4\x97s Draghi pavard\xc4\x99. Pavard\xc4\x97 Pergolezis kilusi nuo miesto vardo Pergola, kuriame gimin\xc4\x97 gyveno, kol persik\xc4\x97l\xc4\x97 \xc4\xaf D\xc5\xbeez\xc4\xaf. Kompozitoriaus t\xc4\x97vas Francesco Andrea Draghi-Pergolesi buvo kilming\xc5\xb3j\xc5\xb3 savinink\xc5\xb3 \xc5\xbeemi\xc5\xb3 pri\xc5\xbei\xc5\xabr\xc4\x97tojas D\xc5\xbeezio apylink\xc4\x97se, motina\xc2\xa0\xe2\x80\x93 Anna Vittoria Giorgi. Pergolezis tur\xc4\x97jo du brolius ir seser\xc4\xaf, kurie visi mir\xc4\x97 b\xc5\xabdami dar ma\xc5\xbei. Pats nuo pat vaikyst\xc4\x97s buvo labai silpnos sveikatos. Pradines muzikos \xc5\xbeinias jis gavo i\xc5\xa1 D\xc5\xbeezio katedros kapelmeisterio Francesco Santi, smuiko \xe2\x88\x92 i\xc5\xa1 Francesco Mondini. B\xc5\xabdamas ma\xc5\xbedaug 15\xc2\xa0met\xc5\xb3, remiamas Markizo Cardolo Maria Pianetti i\xc5\xa1vyko \xc4\xaf Neapolio Poveri di Ges\xc3\xb9 Cristo konservatorij\xc4\x85. Konservatorijoje jis mok\xc4\x97si pas Gaetano Greco, Leonardo Vinci ir Francesco Durante. U\xc5\xbe mokslus mok\xc4\x97ti nereik\xc4\x97jo, nes jis dainavo konservatorijos berniuk\xc5\xb3 chore, v\xc4\x97liau smuikavo. Konservatorij\xc4\x85 Pergolezis baig\xc4\x97 1731 metais. _NEWLINE_Pirmoji Pergolezio oratorija (drama sacra) \xe2\x80\x9e\xc5\xa0v. Vilhelmo Akvitanie\xc4\x8dio atsivertimas ir mirtis\xe2\x80\x9c (La conversione e morte di San Guglielmo d\' Aquitania) San Bartolomeo teatre buvo atlikta 1731\xc2\xa0metais, opera seria \xe2\x80\x9eSalustija\xe2\x80\x9c, pastatyta 1732\xc2\xa0metai. Jaunojo kompozitoriaus talent\xc4\x85 pasteb\xc4\x97jo princas Ferdinando Colonna Stigliano, kuris paskyr\xc4\x97 Pergolez\xc4\xaf savo kapelos kapelmeisteriu. Opera \xe2\x80\x9eLo frate \xe2\x80\x98nnamorato\xe2\x80\x9c, para\xc5\xa1yta neapolieti\xc5\xa1ku dialektu, tur\xc4\x97jo pasisekim\xc4\x85. Pergolezis para\xc5\xa1\xc4\x97 muzik\xc4\x85 keletui \xc5\xa1ven\xc4\x8di\xc5\xb3 \xc5\xa0v. Emidijaus garbei, nes po 1731 ir 1732\xc2\xa0met\xc5\xb3 \xc5\xbeem\xc4\x97s dreb\xc4\x97jim\xc5\xb3 Neapolio miestas pra\xc5\xa1\xc4\x97 \xc5\xa1io \xc5\xa1ventojo pagalbos. 1733\xc2\xa0metais Neapolyje buvo pastatyta Pergolezio opera \xe2\x80\x9eIl prigionero superbo\xe2\x80\x9c. Vienu garsiausi\xc5\xb3 Pergolezio k\xc5\xabrini\xc5\xb3 tapo intermezzo tipo komi\xc5\xa1ka opera \xe2\x80\x9eTarnait\xc4\x97 \xe2\x88\x92 ponia\xe2\x80\x9c (La serva padrona)._NEWLINE_1734\xc2\xa0met\xc5\xb3 vasar\xc4\xaf Pergolezis buvo paskirtas Neapolio miesto kapelmeisteriu. Ta\xc4\x8diau jau po m\xc4\x97nesio jo patronas Stiljano princas pasitrauk\xc4\x97 \xc4\xaf Rom\xc4\x85, Pergolezis tikriausiai i\xc5\xa1va\xc5\xbeiavo su juo. Yra \xc5\xbeinoma, kad 1734\xc2\xa0metais Romos San Lorenzo in Lucina ba\xc5\xbeny\xc4\x8dioje buvo atliktos Pergolezio mi\xc5\xa1ios. \xc5\xa0\xc4\xaf atlikim\xc4\x85 r\xc4\x97m\xc4\x97 Madalonio kunigaik\xc5\xa1tis, kurio kapelmeisteriu Pergolezis tapo netrukus. 1734\xc2\xa0met\xc5\xb3 bir\xc5\xbeel\xc4\xaf kompozitorius sugr\xc4\xaf\xc5\xbeo \xc4\xaf Neapol\xc4\xaf: ten suk\xc5\xabr\xc4\x97 oper\xc4\x85 karaliaus Karolio motinos gimimo dienai \xe2\x80\x9eAdrianas Sirijoje\xe2\x80\x9c (Adriano in Siria). Ji vertinama viena geriausi\xc5\xb3 Pergolezio oper\xc5\xb3. Ma\xc5\xbedaug tuo metu San Bartolomeo teatro kuratoriaus lai\xc5\xa1ke minima, kad Pergolezis nebepopuliarus. Grei\xc4\x8diausiai d\xc4\x97l to jis sugr\xc4\xaf\xc5\xbeo \xc4\xaf Rom\xc4\x85. 1735\xc2\xa0metais Romos Tordinona teatrui Pergolezis para\xc5\xa1\xc4\x97 oper\xc4\x85 \xe2\x80\x9eOlimpiada" (L\xe2\x80\x99Olimpiade). Ta\xc4\x8diau ji buvo taip prastai atliekama, kad, anot pasakojim\xc5\xb3, \xc5\xbei\xc5\xabrovas pasirodymo metu paleido Pergoleziui \xc4\xaf galv\xc4\x85 apelsin\xc4\x85. 1735\xc2\xa0metais vasar\xc4\x85 kompozitorius sunkiai susirgo. Jis dar sp\xc4\x97jo para\xc5\xa1yti komi\xc5\xa1k\xc4\x85 oper\xc4\x85 \xe2\x80\x9eFlaminijas" (Il Flaminio), kuri buvo s\xc4\x97kmingai atlikta Neapolyje. \xc5\xa0ios operos librete minima, kad Pergolezis dirbo tuo metu vargonininku._NEWLINE_1736\xc2\xa0metais liga Pergolez\xc4\xaf privert\xc4\x97 pasitraukti \xc4\xaf pranci\xc5\xa1kon\xc5\xb3 kapucin\xc5\xb3 vienuolyn\xc4\x85 Pocuolyje \xc5\xa1alia Neapolio. Tuomet jis padovanojo turt\xc4\x85 tetai nam\xc5\xb3 \xc5\xabkvedei Cecilijai Giorgi. Vienuolyne prie\xc5\xa1  pat mirt\xc4\xaf Pergolezis para\xc5\xa1\xc4\x97 garsiausius savo k\xc5\xabrinius: \xe2\x80\x9eStabat mater\xe2\x80\x9c ir \xe2\x80\x9eSalve Regina\xe2\x80\x9c. Pergolezis mir\xc4\x97 1736\xc2\xa0met\xc5\xb3 kovo 16 d. Pocuolyje (pagal kitus \xc5\xa1altinius\xc2\xa0\xe2\x80\x93 kovo 15 ar kovo 17). Jis buvo palaidotas bendrame varg\xc5\xa1\xc5\xb3 kape prie Pocuolio katedros. Sp\xc4\x97jama kompozitoriaus mirties prie\xc5\xbeastis\xc2\xa0\xe2\x80\x93 tuberkulioz\xc4\x97. Markizas Domenico Corigliano di Rignano, kuris tuo metu tur\xc4\x97jo \xe2\x80\x9eStabat mater\xe2\x80\x9c rankra\xc5\xa1t\xc4\xaf, pasir\xc5\xabpino Pergolezio atminimo lenta Pocuolio katedroje. V\xc4\x97liau \xc5\xa1i lenta perkelta \xc4\xaf katedroje kompozitoriui skirt\xc4\x85 atminimo koply\xc4\x8di\xc4\x85. _NEWLINE_Pergolezis nebuvo ved\xc4\x99s, netur\xc4\x97jo vaik\xc5\xb3. \xc5\xbdinoma, kad kompozitorius buvo \xc4\xafsimyl\xc4\x97j\xc4\x99s kilming\xc4\x85 panel\xc4\x99 Marij\xc4\x85 Spinelli, kuriai \xc5\xa1eima u\xc5\xbedraud\xc4\x97 u\xc5\xbe jo tek\xc4\x97ti. Marija mir\xc4\x97 1735\xc2\xa0metais d\xc4\x97l \xe2\x80\x9esudau\xc5\xbeytos \xc5\xa1irdies\xe2\x80\x9c. _NEWLINE_Po mirties Pergolezio populiarumas staiga i\xc5\xa1augo. Atsirado leid\xc4\x97j\xc5\xb3, kurie, nor\xc4\x97dami pasipelnyti, jo vardu i\xc5\xa1leisdavo anoniminius k\xc5\xabrinius. Tod\xc4\x97l yra keblu nustatyti tikr\xc4\x85j\xc4\xaf Pergolezio k\xc5\xabrybin\xc4\xaf palikim\xc4\x85. Nors kompozitoriui priskiriama apie 320 k\xc5\xabrini\xc5\xb3, tik 32 i\xc5\xa1 j\xc5\xb3 yra neabejotinai jo. Vienuolikoje Pergolezio rankra\xc5\xa1\xc4\x8di\xc5\xb3 i\xc5\xa1lik\xc4\x99 8 k\xc5\xabriniai, tarp j\xc5\xb3 ir \xe2\x80\x9eStabat mater\xe2\x80\x9c. Pergolezio k\xc5\xabrinius (25 tomai) Romoje 1939-1941 metais i\xc5\xa1leido F. Caffarelli. _NEWLINE_Kantata \xe2\x80\x9eStabat mater\xe2\x80\x9c yra para\xc5\xa1yta C minoru soprano ir alto vokaliniam duetui ir styginiams. Lotyni\xc5\xa1kame XIII am\xc5\xbeiaus pranci\xc5\xa1kon\xc5\xb3 vienuoli\xc5\xb3 sukurtame sekvencijos tekste "Stabat mater dolorosa" (Stovi motina skausminga) parodomos \xc5\xa0v\xc4\x8d. Mergel\xc4\x97s Marijos kan\xc4\x8dios d\xc4\x97l nukry\xc5\xbeiuoto s\xc5\xabnaus Kristaus. \xe2\x80\x9eStabat mater\xe2\x80\x9c bene paskutinis,  labiausiai \xc5\xbeinomas kompozitoriaus k\xc5\xabrinys, vienas da\xc5\xbeniausiai atliekam\xc5\xb3 baroko muzikos k\xc5\xabrini\xc5\xb3. Kantata para\xc5\xa1yta Neapolio Santa Maria dei Sette Dolori ba\xc5\xbeny\xc4\x8dios kilming\xc5\xb3j\xc5\xb3 bendruomenei: ja nor\xc4\x97ta pakeisti Alessandro Scarlatti to paties pavadinimo k\xc5\xabrin\xc4\xaf. \xc5\xbdanas \xc5\xbdakas Ruso k\xc5\xabrinio \xc4\xaf\xc5\xbeangos duet\xc4\x85 pavadino puikiausiu, ypa\xc4\x8d jaudinan\xc4\x8diu i\xc5\xa1 bet kurio kompozitoriaus para\xc5\xa1yt\xc5\xb3._NEWLINE_Pergolezio \xe2\x80\x9eStabat mater\xe2\x80\x9c su Lietuvos kameriniu orkestru, vadovaujamu Sauliaus Sondeckio, ne kart\xc4\x85 yra atlik\xc4\x99s mergai\xc4\x8di\xc5\xb3 choras "Liepait\xc4\x97s". Jo opera \xe2\x80\x9eTarnait\xc4\x97 \xe2\x88\x92 ponia\xe2\x80\x9c buvo pastatyta Lietuvos nacionaliniame operos ir baleto teatre 1970 metais (re\xc5\xbeisier\xc4\x97 Vlada Mik\xc5\xa1tait\xc4\x97).'